Document ID: /roh_data/filtered/fineweb-2-filterrobots_roh.jsonl.gz/54124

Kanton Graubünden
Chantun Grischun
Cantone dei Grigioni
La Regenza ha nominà Claudia Hartmann Lütscher sco nova vicechanceliera. Ella vegn a surpigliar questa funcziun il 1. da matg 2021.
La Regenza ha elegì lic. iur. Claudia Hartmann Lütscher sco nova vicechanceliera. Claudia Hartmann Lütscher ha 57 onns, è burgaisa da Haldenstein e da Schiers ed abita a Cuira. Ella daventa successura da Walter Frizzoni che va en pensiun la fin d'avrigl 2021 suenter in'activitad da 30 onns sco vicechancelier.
Claudia Hartmann Lütscher è creschida si a Cuira, è ida là a scola ed ha absolvì il studi da giurisprudenza a l'Universitad da Turitg. Suenter in praticum è ella stada collavuratura giuridica e dapi l'onn 1995 manadra dal Servetsch giuridic da giustia e polizia tar il Departament da giustia, segirezza e sanadad dal Grischun.
Sco post general da stab, da coordinaziun e da colliaziun dal Cussegl grond, da la Regenza e da l'administraziun furnescha la Chanzlia chantunala numerus servetschs. En quest ambient tgira la vicechanceliera en spezial ils secturs Dretgs politics e Publicaziuns incl. l'organisaziun da votaziuns e d'elecziuns sco er la garanzia da qualitad da la legislaziun chantunala. Ad ella èn plinavant suttamess il Servetsch da translaziuns e la Centrala per stampats e material. Ella represchenta il chancelier en sias funcziuns.
Fotografia agiuntada: